
Με επιτυχία πραγματοποιήθηκε η επίσκεψη-ξενάγηση 
στην έκθεση ‘‘Περιήγηση στην Αθωνική Πολιτεία με την Κοινο_Τοπία’’
Η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr στα πλαίσια της προαγωγής του Πολιτισμού και της γνωριμίας με την πολιτισμική κληρονομιά μας πραγματοποίησε επίσκεψη - ξενάγηση στην έκθεση Περιήγηση στην Αθωνική Πολιτεία του Μιχάλη Βασιλόπουλου στην αίθουσα περιοδικών εκθέσεων του Αρχαιολογικού Μουσείου της Πάτρας. Η γνωριμία με τις 20 αναπαραστάσεις σε μικρογραφία των μονών του Αγίου Όρους -δημιουργίες του καλλιτέχνη- αλλά και της υπερχιλιετούς ιστορίας της Αθωνικής Πολιτείας έγινε με τη βοήθεια του Λευτέρη Σπετσιέρη, εκπαιδευτικού και Αντιπροέδρου του Συνδέσμου Φίλων του Αγίου Όρους Πάτρας ‘‘Η Πλατυτέρα’’.

Στην επίσκεψη-ξενάγηση που έγινε τη Μ. Δευτέρα οι 70 συμμετέχοντες, σε δύο ομάδες, είχαν την ευκαιρία να πληροφορηθούν -αλλά και λάβουν ως σημειώσεις- ενδιαφέροντα στοιχεία για την ιστορία, την αρχιτεκτονική, τη διαβίωση, τον τρόπο διοίκησης κ.α. του Αγίου Όρους. 
Ο Λευτέρης Σπετσιέρης που συνέδεσε την έκθεση με τα 20 δημιουργήματα του Μ. βασιλόπουλου με αφήγηση για την Αθωνική Πολιτεία μεταξύ πολλών άλλων ανέφερε:
Τον 10ο αι. μ.Χ. το Άγιον Όρος καθιερώνεται ως Πανορθόδοξη και Οικουμενική Μοναστική Πολιτεία, με τον ερχομό του μοναχού Αθανασίου μετέπειτα Αγίου, ο οποίος ίδρυσε και την Ιερά Μονή Μεγίστης Λαύρας, το 963.
Τον 11ο αι. αρχίζει η πρώτη ακμή του Αγίου Όρους με παγκόσμια πλέον αναγνώριση. Εδώ συναντούνται όλοι οι τρόποι μοναστικής άσκησης. Κοινοβιακός, Ιδιόρρυθμος, Κελλιώτικος, Ερημητικός. Κτίζονται σιγά σιγά και οι άλλες μεγάλες Ιερές Μονές: Βατοπεδίου, Ιβήρων, Ξηροποτάμου, Ζωγράφου, ∆οχειαρίου, Φιλοθέου, Εσφιγμένου, Ρωσικού, Αμαλφηνών.
Η καταγωγή της Αγιορείτικης κληρονομιάς τόσο σε ό,τι αφορά στα κτήρια όσο και σε ό,τι αφορά στα κειμήλια ανάγεται χωρίς καμία αμφιβολία στην Κωνσταντινούπολη. 
Οι Αυτοκράτορες και άλλα σημαίνοντα πρόσωπα της Βυζαντινής Αυτοκρατορίας ενίσχυαν με κάθε δυνατό τρόπο το Άγιον Όρος για να αναπτυχθεί οικοδομικά αλλά και να συγκεντρώσει στα περίτεχνα αρχιτεκτονήματά του, θησαυρίσματα της Ορθόδοξης πίστης και παράδοσης ανά τους αιώνες.
Τόσο τα υλικά όσο και οι τρόποι δόμησης είναι ουσιαστικά κοινά με αυτά που χρησιμοποιούνται στην κοσμική παραδοσιακή αρχιτεκτονική. Τα κύρια δομικά υλικά της αρχιτεκτονικής του Αγίου Όρους είναι η πέτρα και η ξυλεία αρχικά, τα οποία αποτελούν τα δύο βασικότερα δομικά υλικά. Ανάλογα με τις συνθήκες κατά την κατασκευή υπερισχύει άλλοτε το ένα και άλλοτε το άλλο. 

